ବିଦେଶୀ ମଣ୍ଡପରେ ଜମୁଛି ବିଭାସଙ୍କ ଓଡ଼ିଶୀ\nଚଣ୍ଡିଖୋଲ,୯। ୧୨(ଡି.ଏନ୍.ଏ.) ଓଡିଶାର ପ୍ରସିଦ୍ଧ ଓଡିଶୀ ନୃତ୍ୟ ପ୍ରତି ଏକ ବିଶେଷ ଆକର୍ଷ\nବିଦେଶୀ ମଣ୍ଡପରେ ଜମୁଛି ବିଭାସଙ୍କ ଓଡ଼ିଶୀ\t December 9th, 00:00 AM December 9th, 00:00 AM\nଚଣ୍ଡିଖୋଲ,୯। ୧୨(ଡି.ଏନ୍.ଏ.) ଓଡିଶାର ପ୍ରସିଦ୍ଧ ଓଡିଶୀ ନୃତ୍ୟ ପ୍ରତି ଏକ ବିଶେଷ ଆକର୍ଷଣ ରହିଛି। ଏହାକୁ ଦେଶ ବିଦେଶରେ ନିଜ କଳାମାଧ୍ୟମରେ ବିଭିନ୍ନ ମଣ୍ଡପରେ ପରିବେଷଣ କରିଛନ୍ତି ବଡଚଣା ବ୍ଲକ ଖଇରା ପଞ୍ଚାୟତର ଡଗରପଡା ଗ୍ରାମର ଓଡିଶୀ ନୃତ୍ୟ ଶିଳ୍ପୀ ବିଭାସ ଦାଶ(୨୮)। ଓଡ଼ିଶୀ ନୃତ୍ୟ କିପରି ବିଦେଶରେ ପ୍ରଚାର ପ୍ରସାର କରିହେବ ସେଥିପାଇଁ ପ୍ରୟାସ ଜାରି ରଖିଛନ୍ତି। ବିଭାସ ୬ ବର୍ଷ ବୟସରୁ ଓଡିଶୀ ନୃତ୍ୟ ପ୍ରତି ଆକୃଷ୍ଟ ହୋଇ ସେ କଟକ କଳାବିକାଶ କେନ୍ଦ୍ରରେ ଗୁରୁ ସ୍ନେହପ୍ରଭା ସାମନ୍ତରାୟଙ୍କ ଠାରୁ ଓଡିଶୀ ନୃତ୍ୟ ଶିକ୍ଷା ଆରମ୍ଭ କରିଥିଲେ। ପରବର୍ତ୍ତୀ ସମୟରେ ଭୁବନେଶ୍ୱର ଠାରେ ଗୁରୁ ଦୁର୍ଗାଚରଣ ରଣବୀରଙ୍କ ଠାରୁ ଓଡିଶୀ ନୃତ୍ୟ ଶିକ୍ଷା ଗ୍ରହଣ କରି ଓଡିଶୀ ନୃତ୍ୟରେ କୃତିତ୍ୱ ଅର୍ଜନ କରିଛନ୍ତି। ଏବେ ଗୁରୁ ଦିପ୍ତୀ ରାଉତରାୟଙ୍କ ଠାରୁ ଶିକ୍ଷା ଗ୍ରହଣ କରି ଓଡିଶୀ ନୃତ୍ୟରେ ନିଜର କଳାକୁ ବିକଶିତ କରିବା ପାଇଁ ତାଙ୍କର ପ୍ରୟାସ ଜାରି ରଖିଛନ୍ତି। ପ୍ରଥମେ ଭୁବନେଶ୍ୱର ରବୀନ୍ଦ୍ର ମଣ୍ଡପରେ ନିଜର ନୃତ୍ୟକଳାକୁ ଦର୍ଶକଙ୍କ ସାମ୍ନାରେ ପ୍ରଦର୍ଶନ କରି ସମସ୍ତଙ୍କ ନଜରକୁ ଆସିଥିବା ବିଭାସ ସେବେଠାରୁ ସେ ପଛକୁ ନ ଫେରି ନିଜର ଅଭ୍ୟାସ ଜାରି ରଖିଛନ୍ତି। ଓଡ଼ିଶା ସହ ଦିଲ୍ଲୀ, ମୁମ୍ବାଇ, ବାଙ୍ଗାଲୋର, ବିଶାଖା ପାଟଣା, ଛତିଶଗଡ, ହାଇଦ୍ରାବାଦ, ତିରୁପତି, ଆସାମ , କଲିକତା ଓ ଶିରିଡି ଆଦି ଦେଶର ବିଭିନ୍ନ ପ୍ରାନ୍ତରେ ଓଡିଶୀ ନୃତ୍ୟ ପରିବେଷଣ କରି ବେଶ୍ ଖ୍ୟାତି ଅର୍ଜନ କରିସାରିଛନ୍ତି। ବିଦେଶରେ ସିଙ୍ଗାପୁର, ମାଲେସିଆ, ଥାଇଲାଣ୍ଡ, କାନାଡା, ସିଡ୍ନୀ ଓ ଆମେରିକାରେ ନିଜର ନୃତ୍ୟକଳାକୁ ପରିବେଷଣ କରି ବହୁ ସମ୍ମାନର ଅଧିକାରୀ ହୋଇପାରିଛନ୍ତି। ୨୦୦୮-୦୯ରେ ଓଡିଶା ନୃତ୍ୟରେ ଜୁନିୟର ସ୍କଲାରଶିପ୍ ଆୱାର୍ଡ, ୨୦୧୦-୧୧ରେ ରାଜ୍ୟ ସରକାରଙ୍କ ପକ୍ଷରୁ କଲେଜ ଚାମ୍ପିୟନଶିପ୍ ଆୱାର୍ଡ , ୨୦୧୨-୧୩ରେ ଦିଲ୍ଲୀର ଆଗ୍ରା ମହୋତ୍ସବ ସମ୍ମାନ, ୨୦୧୫ରେ ପୁରୀଠାରେ କୁମାର ମହୋତ୍ସବ ସମ୍ମାନ, ୨୦୧୫-୧୬ରେ ଦିଲ୍ଲୀଠାରେ କେନ୍ଦ୍ର ସରକାରଙ୍କ ପକ୍ଷରୁ ଫିଲୋସଫି ଆୱାର୍ଡ, ୨୦୧୭ରେ ଭୁବନେଶ୍ୱରର ରବୀନ୍ଦ୍ର ମଣ୍ଡପଠାରେ ଯୁବ ପ୍ରତିଭା ନବୀନ କଳାକାର ଆୱାର୍ଡ ପାଇ ଓଡିଶୀ ନୃତ୍ୟକଳାକୁ ପରିଚିତ କରାଇଛନ୍ତି। ସେ ଏବେ ଆସିଷ୍ଟାଣ୍ଟ ସେକ୍ସନ ଅଫିସର ଭାବେ କାର୍ଯ୍ୟ କରୁଥିବାବେଳେ ନିଜର କଳାକୁ ବିଭିନ୍ନ ସ୍ଥାନରେ ପ୍ରଦର୍ଶିତ କରିବା ସହିତ ଭୁବନେଶ୍ୱର, କେନ୍ଦୁଝର ଓ ବଡ଼ଚଣା ଆଦି ଅଞ୍ଚଳରେ ସେ କୁନି କୁନି ପିଲାଙ୍କୁ ମାଗଣାରେ ଓଡିଶୀ ନୃତ୍ୟ ଶିଖାଉଛନ୍ତି।
